Im Südweschte vo de Stadt gits Flussaue im Gebiet «Wildischache» zwische de Aare un em Fuss vom Wülpelsberg. Nach ugfähr zwei Kilometern chömmed die beide getrennte Flussarm bi Alteburg zäme. Nach ere Biegig vom Fluss chunnt vo Nord nach Süd die ugfähr 200 Meter langi Schlucht. D Aare isch dert numme 12 Meter breit (un ugfähr 16 Meter tüüf), wo si  doch schunscht bis zu 130 Meter breit isch. Im Süde folgt dann e Ebeni, die fascht vollständig überbaut isch. An dere Südsiite isch au die Insle «Geissenschachen». An de öschtliche Stadtgrenz isch s Wasserschloss vo de Schwiiz, wo die drei wichtigen Flüss zämme chömmed: Zerscht mündet d Rüüs i d Aare, e paar hundert Meter wiiter im Norde d Limmat. Ganz im Nordoschte, an ere Engstell zwische em Reinerbärg (522 m ü. M.) un d Limmatmündig, liegt s Dorf Lauffohr, des zu Brugg ghört.